CELEX: 32014D0147
Language: el
Date: 2014-03-17 00:00:00
Title: Απόφαση 2014/147/ΚΕΠΠΑ του Συμβουλίου, της 17ης Μαρτίου 2014 , περί τροποποιήσεως της απόφασης 2010/788/ΚΕΠΠΑ για την επιβολή περιοριστικών μέτρων κατά της Λαϊκής Δημοκρατίας του Κονγκό

18.3.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 79/42
            
         
      ΑΠΌΦΑΣΗ 2014/147/ΚΕΠΠΑ ΤΟΥ ΣΥΜΒΟΥΛΊΟΥ
   
   της 17ης Μαρτίου 2014
   περί τροποποιήσεως της απόφασης 2010/788/ΚΕΠΠΑ για την επιβολή περιοριστικών μέτρων κατά της Λαϊκής Δημοκρατίας του Κονγκό
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29,
   Εκτιμώντας τα εξής:
   
               (1)
            
            
               Στις 20 Δεκεμβρίου 2010, το Συμβούλιο εξέδωσε την απόφαση 2010/788/ΚΕΠΠΑ (1).
            
         
               (2)
            
            
               Στις 30 Ιανουαρίου 2014, το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε την απόφαση 2136 (2014) σχετικά με τη Λαϊκή Δημοκρατία του Κονγκό (ΛΔΚ). Η εν λόγω απόφαση προβλέπει μια πρόσθετη παρέκκλιση από το μέτρο που αφορά τον οπλισμό και τον συναφή εξοπλισμό και τροποποιεί τα κριτήρια κατονομασίας όσον αφορά τους περιορισμούς στα ταξίδια και τη δέσμευση κεφαλαίων, όπως επιβλήθηκαν με την απόφαση 1807 (2008) του ΣΑΗΕ της 31ης Μαρτίου 2008.
            
         
               (3)
            
            
               Είναι αναγκαία περαιτέρω δράση της Ένωσης για την εφαρμογή ορισμένων μέτρων.
            
         
               (4)
            
            
               Η απόφαση 201/788/ΚΕΠΠΑ θα πρέπει επομένως να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2010/788/ΚΕΠΠΑ τροποποιείται ως εξής:
   
               1)
            
            
               Στο άρθρο 2 παράγραφος 1, παρεμβάλλεται το ακόλουθο στοιχείο:
               
                           «δ)
                        
                        
                           στην προμήθεια, πώληση ή μεταβίβαση οπλισμού και οποιουδήποτε συναφούς εξοπλισμού ή στην παροχή συναφούς οικονομικής ή τεχνικής βοήθειας ή εκπαίδευσης, με αποκλειστικό σκοπό την υποστήριξη της περιφερειακής ειδικής ομάδας της Αφρικανικής Ένωσης ή τη χρησιμοποίηση από την ομάδα αυτή.».
                        
                     
         
               2)
            
            
               Το άρθρο 3 αντικαθίσταται από το ακόλουθο κείμενο:
               «Άρθρο 3
               Επιβάλλονται περιοριστικά μέτρα, όπως ορίζεται στο άρθρο 4 παράγραφος 1 και στο άρθρο 5 παράγραφοι 1 και 2 κατά των ακόλουθων προσώπων και, κατά περίπτωση, οντοτήτων, τα οποία κατονομάζει η επιτροπή κυρώσεων:
               
                           —
                        
                        
                           των ατόμων και οντοτήτων που ενεργούν κατά παράβαση του εμπάργκο προμήθειας οπλισμού και των συναφών μέτρων όπως αναφέρεται στο άρθρο 1,
                        
                     
                           —
                        
                        
                           των πολιτικών και στρατιωτικών ηγετών ξένων ενόπλων ομάδων που δρουν στη ΛΔΚ και εμποδίζουν τον αφοπλισμό και τον οικειοθελή επαναπατρισμό ή την επανεγκατάσταση των μαχητών που ανήκουν στις εν λόγω ομάδες,
                        
                     
                           —
                        
                        
                           των πολιτικών και στρατιωτικών ηγετών κονγκολέζικων παραστρατιωτικών ομάδων, συμπεριλαμβανομένων όσων από αυτούς λαμβάνουν υποστήριξη έξωθεν της ΛΔΚ, οι οποίοι εμποδίζουν τη συμμετοχή των μαχητών τους στις διαδικασίες αφοπλισμού, αποστράτευσης και επανένταξης,
                        
                     
                           —
                        
                        
                           των ατόμων ή οντοτήτων που δραστηριοποιούνται στη ΛΔΚ και στρατολογούν ή χρησιμοποιούν παιδιά σε ένοπλες συγκρούσεις κατά παράβαση του ισχύοντος διεθνούς δικαίου,
                        
                     
                           —
                        
                        
                           των ατόμων ή οντοτήτων που δραστηριοποιούνται στη ΛΔΚ και ιδίως στον προγραμματισμό, τη διεύθυνση ή τη συμμετοχή σε εγκληματικές πράξεις με θύματα παιδιά ή γυναίκες σε καταστάσεις ένοπλης σύγκρουσης, μεταξύ άλλων σε φόνους ή ακρωτηριασμούς, βιασμούς και άλλες μορφές σεξουαλικής βίας, απαγωγές, αναγκαστικές εκτοπίσεις και επιθέσεις σε σχολεία και νοσοκομεία,
                        
                     
                           —
                        
                        
                           των ατόμων ή οντοτήτων που παρεμποδίζουν την πρόσβαση στην ανθρωπιστική βοήθεια ή τη διανομή της εντός της ΛΔΚ,
                        
                     
                           —
                        
                        
                           των ατόμων ή οντοτήτων που παρέχουν στήριξη προς ένοπλες ομάδες στη ΛΔΚ μέσω του λαθρεμπορίου φυσικών πόρων, μεταξύ άλλων χρυσού ή αγρίων ζώων και των προϊόντων που προέρχονται από αυτά,
                        
                     
                           —
                        
                        
                           των ατόμων ή οντοτήτων που ενεργούν εξ ονόματος ή κατ’ εντολή ατόμου ή οντότητας υπαγόμενης στον κατάλογο ή ενεργούν εξ ονόματος ή κατ’ εντολή οντότητας η οποία είτε ανήκει είτε ελέγχεται από άτομο ή οντότητα που υπάγεται στον κατάλογο,
                        
                     
                           —
                        
                        
                           των ατόμων ή οντοτήτων που σχεδιάζουν, διευθύνουν, χρηματοδοτούν ή συμμετέχουν σε επιθέσεις κατά των ειρηνευτικών δυνάμεων της αποστολής σταθεροποίησης του ΟΗΕ στη ΛΔΚ (MONUSCO),
                        
                     
                           —
                        
                        
                           των ατόμων ή οντοτήτων που παρέχουν οικονομική, υλική ή τεχνολογική υποστήριξη, αγαθά ή υπηρεσίες σε άτομο ή οντότητα υπαγόμενη στον κατάλογο ή προς υποστήριξη αυτών.
                        
                     Κατάλογος των εν λόγω προσώπων και οντοτήτων περιέχεται στο παράρτημα.».
            
         Άρθρο 2
   Η παρούσα απόφαση αρχίζει να ισχύει την ημερομηνία της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 17 Μαρτίου 2014.
      
         
            Για το Συμβούλιο
         
         
            Η Πρόεδρος
         
         C. ASHTON
         
      
   
   
      (1)  Απόφαση 2010/788/ΚΕΠΠΑ του Συμβουλίου, της 20ής Δεκεμβρίου 2010, για την επιβολή περιοριστικών μέτρων κατά της Λαϊκής Δημοκρατίας του Κονγκό και για την κατάργηση της κοινής θέσης 2008/369/ΚΕΠΠΑ (ΕΕ L 336, 21.12.2010, σ. 30).